KIRJALLINEN KYSYMYS E-0194/01 esittäjä(t): Ria Oomen-Ruijten (PPE-DE), Armin Laschet (PPE-DE), Mathieu Grosch (PPE-DE), Klaus-Heiner Lehne (PPE-DE) ja Karl-Heinz Florenz (PPE-DE) komissiolle. Kansainvälisten tavarakuljetusten aloittaminen uudelleen historiallisella rauta-Reinillä.



Virallinen lehti nro 261 E , 18/09/2001 s. 0060 - 0061



KIRJALLINEN KYSYMYS E-0194/01 esittäjä(t): Ria Oomen-Ruijten (PPE-DE), Armin Laschet (PPE-DE), Mathieu Grosch (PPE-DE), Klaus-Heiner Lehne (PPE-DE) ja Karl-Heinz Florenz (PPE-DE) komissiolle (1. helmikuuta 2001) Aihe: Kansainvälisten tavarakuljetusten aloittaminen uudelleen historiallisella rauta-Reinillä 1. Rauta-Rein-yhteyden mahdollista uudelleen käyttöönottamista koskevassa keskustelussa viitataan usein Alankomaiden ja Belgian vuonna 1839 tekemään sopimukseen, joka sisältää oikeuden vapaaseen kauttakulkuun. Mikä on komission mielestä sopimuksen kyseisen säädöksen suhde asianomaiseen eurooppalaiseen lainsäädäntöön? 2. Vaaditaanko ennen rauta-Rein-yhteyden avaamista uudelleen ympäristövaikutusten arviointia, vaikka yhteys käyttää jo olemassaolevaa rataa? 3. Rautatieyhteys kulkee lintu- ja luontotyyppidirektiivin perusteella suojeltujen alueiden läpi. Mitä seurauksia tällä on? 4. Kuinka käyttökelpoisena vaihtoehtona rauta-Reinin uudelleen avaamiselle komissio pitää Antwerpenin ja Ruhr-alueen välistä nykyistä yhteyttä (asemien Aachen-länsi ja Montzen sekä Venlon uuden rataosuuden kautta)? Loyola de Palacion komission puolesta antama vastaus (19. huhtikuuta 2001) Komissio toteaa Bart Staesin esittämiin kirjallisiin kysymyksiin E-2381/99(1) ja E-0525/00(2) antamissaan vastauksissa, että Belgian ja Alankomaiden välisen valtioliiton purkamisesta 19. huhtikuuta 1839 tehty sopimus sekä siitä johtuvat sopimukset ovat kyseisten valtioiden kahdenvälisiä sopimuksia, joita yhteisön oikeus koskee ainoastaan siinä tapauksessa, että ne rikkovat Euroopan unionin perustamissopimusten määräyksiä. Komissio katsoo, että rauta-Rein-yhteyden mahdollinen uudelleenavaaminen edellyttää kysymykseen E-2381/99 annetun vastauksen 3 kohdassa tarkoitetun ympäristövaikutusten arvioinnin suorittamista. Tässä vastauksessa komissio toteaa seuraavaa: Ei ole komission tehtävä velvoittaa Alankomaiden hallitusta täyttämään sen mahdollisesti tekemien muiden kuin yhteisön sopimusten sisältämiä velvoitteita. Alankomaiden hallitus on ilmoittanut kuitenkin, että asiaan on sovellettava luontotyyppien sekä luonnonvaraisen eläimistön ja kasviston suojelusta 21 päivänä toukokuuta 1992 annetun neuvoston direktiivin 92/43/ETY(3) 6 artiklan 3 ja 4 kohtaa, koska vanha rata kulkee luonnonvaraisten lintujen suojelusta 2 päivänä huhtikuuta 1979 annetun neuvoston direktiivin 79/409/ETY(4) mukaisella erityisten suojelutoimien alueella. Näin ollen kyseisissä säännöksissä asetetut erityisvaatimukset on täytettävä. Yksi 6 artiklan 4 kohdassa esitetty vaatimus on, että suunnitelman tai hankkeen voi toteuttaa vain vaihtoehtoisen ratkaisun puuttuessa. Tämä vaatimus saattaa johtaa siihen, että rauta-Reinin radan uudelleenavaamisen sijasta hyväksytään vaihtoehtoinen reitti. Kysymystä Antwerpenin ja Ruhrin välisen yhteyden käyttämisestä rauta-Rein-yhteyden sijaan voidaan käsitellä vasta sitten, kun asianomaiset sopimuspuolet ovat toteuttaneet kustannus-hyötyanalyysin ja ottaneet siinä huomioon ympäristövaikutukset ja asiaankuuluvat yhteisön oikeuden säännökset. (1) EYVL C 280 E, 3.10.2000. (2) EYVL C 26 E, 26.1.2001. (3) EYVL L 206, 22.7.1992. (4) EYVL L 103, 25.4.1979.